Om te Hooglied of nie? – Die Venster
Posted bymarileensteyn October 30, 2020 Posted inUncategorized
Voor Donderdag Middag. VDM. Dis wanneer jou preek klaar voorberei moet wees. Ek verkies VDW: Vrydag Druk Werk.
So ek sit vandag en dis tyd om 'n teks te kies vir Sondag. Ek lees deur verskeie tekste maar niks praat nie. En toe sien ek dit: Hooglied.
Hooglied? Nie almal ken Hooglied nie en met (skynbaar) goeie rede. Hooglied is daardie familielid wat 'n verleentheid is en daarom eerder nie na ete genooi word nie. Ander ken Hooglied en giggel slinks. Hulle het al Hooglied in 'n paar troues beleef en weet dat Mills & Boons gerus 'n ding of twee van hierdie sensuele boek kan leer.
Hooglied is 'n boek wat handel oor die passievolle en getroue liefde tussen 'n jong man en vrou en die taal is dikwels saucy. Souserig soos Snopkop sou sê.
Nietemin het ek die koster laat weet dat Hooglied 2 die teks vir Sondag is en onmiddelik voel ek ietwat skaam en skuldig. Dis 'n vreemde gevoel vir my, want ek verklaar myself gereeld as gemaklik met die tema van seks. Te gemaklik na my ma se sin.
Mag ek egter preek oor seks en intimiteit op 'n Sondag? Of moet ek dit maar spaar vir die enkele troues waar ek oor die vrou se borste as torings durf praat?
My Calvinistiese skuld hinder my so dat ek eers my vriendin bel en vra of sy nie dink dat ek gek is nie. Gek om oor een van die goed wat die meeste van ons raak, te gesels. Net nie dit nie.
Dis eintlik so belaglik en tog vind ek myself alreeds senuweeagtig vir Sondag. Ek weet nie wat ek gaan kwytraak nie. Maar ek weet ons moet ook Sondae oor seks praat.
Ek onthou 'n museum in Amsterdam wat onder andere oor puberteit en seks gehandel het. In 'n bank sit 'n seun van ek skat twaalf en kyk 'n video oor manlike puberteit. Sy oë verstar, sy maatjies vergete, en ek dink: kan die kerk nie dit doen nie? Kan die kerk nie deelneem aan die gesprek oor ontwikkeling en seks sodat dit nie net die museums is wat daaroor praat nie?
Natuurlik is daar kerke wat hieroor praat, maar my hoop vir die kerk is dat ons verby bangmaakstories van hare-op-die-hande kan beweeg na gesprekke oor gesonde seksualiteit. Dat ons ook positief oor hierdie aspek van ons lewens kan praat, al kan ons nie met al die opinies daar buite saamstem nie. Ek is dankbaar vir elke stem wat dit reeds doen.
Vir nou sal ek my gedagtes spaar en iets bymekaar skraap vir Sondag. Die dag waarop baie mense nog so 'n bietjie "inlê"…